WTI ปิดบวก 1.61 เหรียญ หลังสต็อกน้ำมันลดลง 5.1 ล้านบาร์เรล
น้ำมันดิบ WTI ปิดบวก 1.61 ดอลลาร์ อยู่ที่ 116.87 ดอลลาร์/บาร์เรล ส่วน BRENT บวก 1.32 ดอลลาร์ อยู่ที่ 117.61 ดอลลาร์/บาร์เรล หลังสต็อกน้ำมันดิบสหรัฐลดลง 5.1 ล้านบาร์เรลในสัปดาห์ก่อน ลดลงมากว่านักวิเคราะห์คาดไว้ว่า อาจลดลง 5 แสนบาร์เรล 
น้ำมันดิบ WTI ปิดบวก 1.61 ดอลลาร์ อยู่ที่ 116.87 ดอลลาร์/บาร์เรล ส่วน BRENT บวก 1.32 ดอลลาร์ อยู่ที่ 117.61 ดอลลาร์/บาร์เรล หลังสต็อกน้ำมันดิบสหรัฐลดลง 5.1 ล้านบาร์เรลในสัปดาห์ก่อน ลดลงมากว่านักวิเคราะห์คาดไว้ว่า อาจลดลง 5 แสนบาร์เรล
3 มิ.ย. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันพฤหัสบดี (2 มิ.ย. 2565) หลังสหรัฐเปิดเผยสต็อกน้ำมันดิบลดลงมากกว่าคาด แม้ว่ากลุ่มโอเปกพลัสลงมติเพิ่มการผลิตน้ำมันหลังเสร็จสิ้นการประชุมก็ตาม
ทั้งนี้ สัญญาน้ำมันดิบ WTI ส่งมอบเดือนก.ค. เพิ่มขึ้น 1.61 ดอลลาร์ หรือ 1.4% ปิดที่ 116.87 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนส.ค. เพิ่มขึ้น 1.32 ดอลลาร์ หรือ 1.1% ปิดที่ 117.61 ดอลลาร์/บาร์เรล
โดยสัญญาน้ำมันดิบสหรัฐปรับตัวขึ้น หลังสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 5.1 ล้านบาร์เรลในสัปดาห์ที่แล้ว ขณะที่นักวิเคราะห์คาดไว้ว่า อาจลดลง 500,000 บาร์เรล
ด้านสถาบันปิโตรเลียมอเมริกา (API) ซึ่งเป็นกลุ่มอุตสาหกรรมน้ำมันของสหรัฐเปิดเผยก่อนหน้านี้ว่า สต็อกน้ำมันดิบสหรัฐลดลง 1.2 ล้านบาร์เรลในสัปดาห์ที่แล้ว
ขณะที่สัญญาน้ำมันดิบปรับตัวขึ้น แม้กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้เสร็จสิ้นการประชุมในวันพฤหัสบดี (2 มิ.ย.) โดยที่ประชุมมีมติเพิ่มกำลังการผลิต 648,000 บาร์เรล/วันทั้งในเดือนก.ค.และส.ค.
สำหรับการเพิ่มกำลังการผลิตดังกล่าวสูงกว่าที่ตลาดคาดการณ์ไว้ว่า โอเปกจะเพิ่มกำลังการผลิตเพียง 432,000 บาร์เรล/วันในเดือนก.ค. ไม่เปลี่ยนแปลงจากระดับการผลิตในเดือนมิ.ย.
ก่อนหน้านี้ สหรัฐและหลายชาติที่นำเข้าน้ำมันต่างเรียกร้องให้โอเปกพลัสเพิ่มการผลิตให้มากขึ้นกว่าในระดับปัจจุบัน หลังจากที่ราคาน้ำมันพุ่งขึ้นเหนือระดับ 139 ดอลลาร์/บาร์เรลในเดือนมี.ค. ทำสถิติสูงสุดนับตั้งแต่ปี 2551 หลังจากที่รัสเซียส่งกำลังทหารบุกโจมตียูเครน
ทั้งนี้ โอเปกพลัสจะจัดการประชุมกำหนดนโยบายการผลิตครั้งต่อไปในวันที่ 30 มิ.ย. 2565